# Agustí Causí i Marsal

Agustí Causí i Marsal (Montblanc, Conca de Barberà, 2 d'octubre de 1906 - Mollerussa, Pla d'Urgell, 10 o 18 de maig del 1978) fou un músic i compositor de sardanes català.

## Biografia

Feu els estudis musicals a Montblanc. Tocà el saxòfon tenor, el violoncel i el clarinet a les orquestres Amorós (del 1926 al 1933), La Vella (1929-1930) i al conjunt The Yankys Boys entre els anys 1934 i 1936. Estudià Armonia i Composició amb el mestre Isidre Molas i Font. Visqué una part de la seva vida al barri de Gràcia de Barcelona. Fou professor d'instrumentació del compositor Joan Pujadas i Ferrer.
Va ser autor d'una cinquantena de sardanes entre les quals destaquen: Els gegants de Montblanc, Novells dansaires, Sardana blaugrana i la molt popular La tia Roseta. De la seva producció sardanista, una part enregistrada en disc, també es poden esmentar les obres Bons amics, Records de Montblanc, Rebrolls de Figueres, En Jaume de Roses, La Verge de la Serra, Recordant la mare, Cristina, A la Verge de Meritxell (premi Andorra 1967).
També de Montblanc, i possiblement familiar d'Agustí Marsal, fou el músic Joan Causí i Prats

## Enregistraments

Selecció
* La Selvatana. Montblanc i la sardana. ref IB CD 182. Montblanc: Grup Sardanista, 1998. Comprèn les sardanes A la Verge de Meritxell, Els gegants de Montblanc i La tia Roseta.
* Cobla Ciutat de Girona. Sardanes de Roses. ref AVS 5.1888. Barcelona: Audiovisuals de Sarrià, 2003. Conté En Jaume de Roses.
* Cobla Jovenívola d'Agramunt. 2016 Mollerussa, capital de la sardana. ref AVS 5.2532. Barcelona: Audiovisuals de Sarrià, 2016. Conté Mollerussenques.

## Notes

* ↑ Joan Causí i Prats (Montblanc, 3 de desembre del 1881 - Montblanc, 29 de gener del 1949) era sabater d'ofici i músic de vocació. Va ser trombonista de la montblanquina orquestra La Nova (a partir del 1915, i probablement fins al 1921) i dirigí la banda La Montblanquina (1923). Hom li atribueix la composició de diverses sardanes, sense més confirmació.

## Referències

* 1 2 Grau i Pujol, Josep Maria; Badia i Batalla, Francesc. «Causí Marsal, Agustí». A: Diccionari biogràfic històric de Montblanc (1155-1920). Montblanc: Fundació Martí l'Humà. Tot Conca, 2008, p. 66. ISBN 9788493611408.
* ↑ «Fotografia dels Yankis Boys del 1935, amb Agustí Causí». [Consulta: 13 octubre 2017].
* ↑ «Llista de sardanes d'Agustí Causí, al web Boig per la sardana». [Consulta: 13 octubre 2017].
* ↑ Puigventós, Josep «Sardanes d'autor: Agustí Causí i Marsal i Ignasi Castelltort i Miralda». Onacatradio, 06-06-2016. S'hi interpreten les sardanes Els gegants de Montblanc, En Jaume de Roses, A la Verge de Meritxell i La tia Roseta
* ↑ Riera, Carles; Serracant, Josep Maria; Ventura, Josep. De la A a la Z. Diccionari d'autors de sardanes i de música per a cobla. 2a ed. corregida i augm. Girona: SOM, 2002.
* ↑ Medrano i Torres, Núria «Espardenyers i músics? Una aproximació als oficis dels músics montblanquins (1844-1936)». Aplec de Treballs, núm. 25, 2007, pàg. 184.
* ↑ Medrano i Torres, Núria «Dades inèdites sobre la trajectòria de l'orquestra La Nova, de Montblanc (1910-1917)». Aplec de Treballs, núm. 26, 2008, pàg. 169-201.

## Bibliografia

* Montblanc i la sardana. Montblanc: Museu-Arxiu de Montblanc i comarca, 1987.
* Contijoch, Josep M «Voltant la sardana (i IV)». El Foradot, núm. 24, 2004, pàg. 20-22.
* Medrano i Torres, Núria. Músics i ball a la Conca de Barberà. Un segle d'agrupacions instrumentals (1844-1936). Els casos de Montblanc, l'Espluga de Francolí, Sarral i Solivella. Valls: Cossetània, 2006. ISBN 8497912144.